b'\n_START_ARTICLE_\nFrancis Scott Key Fitzgerald\n_START_SECTION_\n\xc5\xbdivljenje in delo\n_START_PARAGRAPH_\nOdra\xc5\xa1\xc4\x8dal je v mestu Buffalo v zvezni dr\xc5\xbeavi New York, vendar se je dru\xc5\xbeina leta 1908 preselila nazaj v Minnesoto. Obiskoval je ve\xc4\x8d \xc5\xa1ol, ve\xc4\x8dinoma katoli\xc5\xa1kih, saj sta bila oba star\xc5\xa1a katolika. V tem \xc4\x8dasu se je tudi prvi\xc4\x8d navdu\xc5\xa1il nad literaturo in pisanjem. Po kon\xc4\x8dani srednje\xc5\xa1olski izobrazbi, je Fitzgerald \xc5\xa1olanje nadaljeval na presti\xc5\xbeni Univerzi Princeton. Leta 1917 se je izpisal iz univerze, da bi se pridru\xc5\xbeil vojski. Dodelili so mu voja\xc5\xa1ko pozicijo v Montgomeryju v Alabami, kjer je spoznal Zeldo Sayre, h\xc4\x8di vrhovnega sodnika, in se vanjo zaljubil. Fitzgerald in Zelda sta se zaro\xc4\x8dila, vendar je Zelda zaroko razdrla. Fitzgerald je za\xc4\x8del piti, se vrnil k star\xc5\xa1em in za\xc4\x8del pisati roman Tostran raja, ki je \xc4\x8dez no\xc4\x8d postal velika uspe\xc5\xa1nica. Z Zeldo sta se kljub vsemu pozneje poro\xc4\x8dila. Fitzgerald je prijateljeval z mnogimi znanimi pisatelji svojega \xc4\x8dasa: Jamesom Joyceom, Ernestom Hemingwayjem in T. S. Eliotom._NEWLINE_Fitzgeraldov \xc4\x8das, dvajseta leta prej\xc5\xa1njega stoletja, so bila zaradi lagodnega \xc5\xbeivljenja v Ameriki poznana tudi kot \xc2\xbbzlata dvajseta\xc2\xab. To je bil \xc4\x8das prohibicije, jazza, preprodaje alkohola, tehnolo\xc5\xa1kega napredka, ve\xc4\x8dje tolerance in sprejemanja marginalnih osebnosti, obenem pa je tudi povojni \xc4\x8das, ki je ustvaril \xc2\xbbizgubljeno generacijo\xc2\xab, katere osnovni lastnosti naj bi bili dezorientacija in brezciljnost. Fitzgerald je bil zelo ambiciozen, ameri\xc5\xa1ki sanja\xc4\x8d, ki se je \xc5\xbee v mladosti odlo\xc4\x8dil, da bo bogat in slaven pisatelj. Njegova obsedenost z bogastvom je razvidna tudi iz njegovih delih, predvsem v romanu Veliki Gatsby. Roman je iz\xc5\xa1el aprila leta 1925 in je bil v sloven\xc5\xa1\xc4\x8dino prvi\xc4\x8d preveden leta 1961. Naslovni junak romana, Jay Gatsby, sovra\xc5\xbei rev\xc5\xa1\xc4\x8dino in si na vsak na\xc4\x8din \xc5\xbeeli postati premo\xc5\xbeen in prepoznaven, da bi osvojil ljubezen svojega \xc5\xbeivljenja - Daisy Buchanan. Kljub temu, da gre za njegovo danes najbolj priljubljeno delo, je roman ob izidu do\xc5\xbeivel izredno slabe kritike. Med njegova druga znana dela sodijo: romani Tostran raja, Ne\xc5\xbena je no\xc4\x8d in The Beautiful And Damned, ve\xc4\x8d kratkih zgodb in novel ter nedokon\xc4\x8dan roman The Love of the Last Tycoon._NEWLINE_Fitzgerald je imel ve\xc4\x8dji del svojega \xc5\xbeivljenja te\xc5\xbeave z alkoholizmom. Umrl je leta 1940 po hudemsr\xc4\x8dnem napadu. Star je bil komaj 44 let.'